PROKAL.CO, MIMIN - maaf ngini ngaran karangan panulis wara lah - tumatan lagi halus bacita-cita hidup jadi urang sugih. Nang dicita-cita Mimin, inya kawa baisi rumah wan oto sorang.
Bangaran handak hidup sugih, Mimin cangkal bagawi. Pokoknya apa haja digawinya asal halal wan mahasilkan duit. Rupanya usaha Mimin mambuahkan hasil. Katuhukan bagawi, Mimin kawa jua manabung wan manukar oto biar bakas haja.
Harian itu sungsung banar Mimin sudah kaluar manuju surum di hujung kampung nang manjual oto bakas. Di sana banyak oto murah dijual wan kawa dicubai sabalum manukar.
Babaya sampai balaluan haja Mimin mulai mamilih oto sasuai kamampuan duitnya. Tuhuk Mimin bakuliling, akhirnya dipilihnya jua oto nang murah.
Bangaran kada cucuk wan warnanya, limbah mambayari harga oto langsung haja Mimin manuju bingkil. “Tolong ikam catkan oto unda wan warna nang dianggap baik. Ongkosnya unda bayari badahulu lah. Kena saminggu unda ambil oto unda,” Mimin mamadahi tukang bingkil.
Limbah saminggu, Mimin balaluan datang ka bingkil handak maambil oto. Takajut Mimin malihat warna otonya pina mantiring banar warnanya. Warnanya hijau anum.
“Bah cucuk banar warnanya ini, unda katuju banar nah,” Mimin basuara.
Handak manarai otonya, Mimin balaluan haja bakuliling kampung. Kanapa katuhukan bakuliling oto mimin bairingan wan oto sapasial maangkut sampah.
Takajut Mimin babaya mahatiakan bujur-bujur. Soalnya warna sampai ka mudil otonya sama banar wan oto tukang angkut sampah di hadapannya.
“Nah iya am ini. Bisa disangka urang oto sampah jua ampun unda ni. Soalnya ada baknya jua. Apalagi mun sudah bairingan nang kaya ini,” jar Mimin sambil manjajak gas mandahului oto tukang angkut sampah di hadapannya. (rin/upi)
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn